La FJFS organitza la seua primera carrera solidària i inclusiva en suport als municipis afectats per la DANA i a tres associacions comarcals
20 de novembre 2024

![](/media/u21opzau/c_cartel-i-carrera-popular-fallera-solidaria-e-inclusiva-fjfs.jpg?width=586.3068181818182&height=850)

La plaça Cronista Chabret serà este diumenge el punt d'eixida i meta de la _I Carrera Popular Fallera Solidària i Inclusiva_, que organitza la Federació Junta Fallera Sagunt (FJFS) junt amb la col·laboració de l'Ajuntament de Sagunt i de l'empresa Holcim.

La prova principal es desenvoluparà a partir de les 9.30 hores i constarà d'un recorregut de 5 quilòmetres, obert a tots els públics i que es podrà fer corrent o caminant. El recorregut arrancarà des de la plaça Cronista Chabret, travessarà el riu per a dirigir-se a la zona recreativa de Sant Cristòfol, tornarà pel mateix pont i finalitzarà tornant novament al punt inicial. A més, a les 11.00 hores tindrà lloc la carrera infantil.

Les inscripcions estan obertes fins a este dimecres, 20 de novembre, fins a les 23:59 hores a través de la pàgina web [**_Cronometra_** **/ _Sportmaniacs_**](https://sportmaniacs.com/es/services/inscription/i-carrera-popular-solidria-fallera-2024) a un preu de 12 euros, encara que per a les persones menors de 14 anys i per a corredors i corredores amb diversitat funcional serà gratuïta. No obstant això, existix també una opció de dorsal solidari mitjançant la qual es pot col·laborar fent una donació sense la necessitat d'assistir ni participar en la prova, en cas que no es desitge o no es puga. Actualment ja hi ha més de 430 persones inscrites en qualsevol de les categories.

L'alcalde i regidor d'Igualtat, Darío Moreno, acompanyat del regidor d'Activitat Física, Salut i Esports, Javier Timón; la regidora de Festes i Cultura Popular, Patricia Sánchez; el president executiu de la FJFS, Hugo Morte; i el director d’Holcim, Lucas García, ha presentat este dimecres esta iniciativa sense ànim de lucre que té per objectiu recaptar fons per a donar suport als municipis afectats per la DANA, a través de la Mancomunitat de l'Horta Sud, així com a les associacions Morvedre Acull, Discamp i TDAH Morvedre. A l'acte també han assistit representats de estes tres entitats.

![](/media/tiubwtkj/img_3807_c.jpg?width=850&height=566.6666666666666)

“Sagunt és una ciutat diversa i polièdrica. En eixe sentit, és imprescindible que existisquen iniciatives, converses i llocs en què ens puguem trobar des de diferents àmbits per adonar-nos de tot allò que compartim. Esta carrera és precisament un d'eixos llocs en comú on tots i totes podem estar i on la societat en el seu conjunt pot participar”, ha manifestat el primer edil.

Per la seua part, el regidor d'Activitat Física, Salut i Esports ha subratllat la “sensibilitat i dedicació” de la FJFS, al mateix temps que ha posat en valor la tasca social de les associacions representades i del teixit associatiu del municipi. “Permet que es puga arribar, en qüestions socials, molt més allà del que podem arribar les administracions. El vostre paper és fonamental i així ho valoren la ciutadania i l'administració”, ha expressat Timón, dirigint-se a les persones representants de les associacions beneficiàries.

Així mateix, des de la FJFS, el seu president executiu, Hugo Morte, ha enaltit el vessant social de les Falles: “Són solidàries, inclusives, igualitàries, sostenibles. Són moltes més coses, vertebrem la societat. Eixe és el missatge d'esta Federació, un missatge socialment compromés. Esta es la nostra marca”.

Amb esta activitat es pretén visibilitzar la tasca d'altres entitats locals de caràcter social com ara l'Associació de Familiars de Malalts i Malaltes d'Alzheimer (AFACAM) i usuaris i usuàries del Centre Ocupacional de Sant Cristòfol, que s'han encarregat d'elaborar part dels trofeus que s'atorgaran a esportistes i clubs.

**![](/media/zgxki4ki/img_3865_c.jpg?width=850&height=566.6666666666666)**

**Premis i categories**

Com sol ser habitual en totes les proves esportives d'este tipus es premiaran els tres primers llocs de les categories absolutes masculina i femenina i per equips. No obstant això, s'han afegit diversos premis que fomentaran la competitivitat entre les falles del municipi, de manera que es repartiran 20 premis en huit categories.

Així, hi haurà 1.200 euros, atorgats per Holcim, que es repartiran entre les tres primeres falles en funció dels temps de carrera dels seus integrants, a raó de 600 euros per a la primera classificada, 400 per a la segona i 200 per a la tercera. De la mateixa manera, hi haurà una categoria fallera individual i dos premis a la participació fallera per a les comissions que hagen participat amb major xifra de membres i en major proporció segons el seu cens, els trofeus de la qual estan elaborats per persones usuàries del Centre Ocupacional Sant Cristòfol. La que haja aportat una major xifra de participants, tant absoluts com relatius, tindrà també un pernil.

D'igual mode, es reconeixerà als i a les participants amb diversitat funcional premiant també a les tres primeres persones a arribar a meta en les categories masculina absoluta amb diversitat funcional i femenina absoluta amb diversitat funcional. Els trofeus per a estes seccions han sigut elaborats per persones usuàries d’AFACAM.

“Esta iniciativa mostra molts dels aspectes positius que tenim com a municipi”, sosté l'alcalde. “Es tracta d'una carrera sensible amb la data que es commemora l'endemà –en referència al Dia Internacional enfront de les Violències contra les Dones, el 25N–. Continua sent un recordatori de com d'imprescindible que és que això forme part del debat públic i que continuem parlant de la violència masclista i de com de necessari és que tota la societat se sume a la lluita contra esta xacra”, ha agregat.

D'una altra banda, Timón ha destacat la solidaritat de Sagunt. “Sens dubte, Sagunt es bolcarà amb este esdeveniment. Ja ho ha demostrat amb la tragèdia de la DANA. Esta ciutat ha demostrat el seu compromís ajudant les persones que més ho necessiten i crec que això posarà encara més en valor eixe compromís social que existix en esta ciutat”, ha conclòs l'edil d'Esports.

**Samarreta i bossa del corredor**

A més de tot això, la zona d'eixida i meta estarà amenitzada mitjançant activitats per a tota la família, àrees recreatives per a la infància i animació, i igualment hi haurà llocs informatius d'associacions locals. Les persones inscrites rebran una samarreta dissenyada per Laia Arnau, que porta serigrafiat un motiu inclusiu amb un missatge igualitari i de tolerància en l'esport, juntament amb una bossa del corredor que portarà fruita fresca, aigua i fruits secs.

En l'organització d'este esdeveniment han contribuït també altres regidories de l'Ajuntament de Sagunt, entre les quals es compten Igualtat, Turisme, Policia Local, SAG i Mobilitat Urbana.

![](/media/54bp3aen/whatsapp-image-2024-11-20-at-14-45-42_c.jpg?width=846.1883408071749&height=850)

*   [](http://www.facebook.com/sharer.php?u=https://aytosagunto.es/va/actualitat/la-fjfs-organitza-la-seua-primera-carrera-solidaria-i-inclusiva-en-suport-als-municipis-afectats-per-la-dana-i-a-tres-associacions-comarcals/ "Facebook")
*   [](http://twitter.com/share?url=https://aytosagunto.es/va/actualitat/la-fjfs-organitza-la-seua-primera-carrera-solidaria-i-inclusiva-en-suport-als-municipis-afectats-per-la-dana-i-a-tres-associacions-comarcals/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-fjfs-organitza-la-seua-primera-carrera-solidaria-i-inclusiva-en-suport-als-municipis-afectats-per-la-dana-i-a-tres-associacions-comarcals/ "Linked In")
*   [](mailto:?body=https://aytosagunto.es/va/actualitat/la-fjfs-organitza-la-seua-primera-carrera-solidaria-i-inclusiva-en-suport-als-municipis-afectats-per-la-dana-i-a-tres-associacions-comarcals/)